Gunnar Einarsson, formaður stjórnar Samtaka sveitarfélaga á höfuðborgarsvæðinu, segir að sveitarfélögin færist inn í nútímann með nýju samræmdu flokkunarkerfi sem sé til umfjöllunar hjá þeim. Í tillögu um slíkt kerfi sem var birt í dag er gert ráð fyrir fjórum tunnum við hvert heimili, þar á meðal fyrir lífrænan eldhúsúrgang.
Þegar hún er búin að fara í gegnum allar sveitarstjórnirnar til umræðu og þess vegna ábendinga, þá munum við undirrita, vonandi, viljayfirlýsingu um að fara í samræmt sorphirðukerfi á öllu höfuðborgarsvæðinu. Þetta er risamál fyrir sveitarfélögin og Ísland allt því hér er verið að stíga skref í átt að hringrásarhagkerfinu og við erum að koma okkur inn í nútímann og framtíðina með þessu kerfi.
Hvað gerir viljayfirlýsing, verður þetta að veruleika?
Ef menn skrifa undir svona þá ætla menn alla leið, ég hef trú á því.
Ef sveitarfélögin á höfuðborgarsvæðinu samþykkja breytinguna hefst innleiðing í vor og lýkur vorið 2023. Sveitarfélögin sjö hafa hvert sitt sorpflokkunar- og sorphirðukerfi sem getur verið flókið. Um næstu áramót taka gildi lög um breytingar á meðhöndlum úrgangs sem skyldar sveitarfélög að safna við heimili lífrænum eldhúsúrgangi, plasti, pappír og pappa. Breytingar á núverandi sorphirðukerfi eru því óhjákvæmilegar. Stærsti kostnaðarliðurinn eru ný ílat, kaupa þarf 52 þúsund ný ílát, fyrir 512 milljónir króna.
Það sem að þetta kostar, það þarf að rukka fyrir það, við getum ekki verið að niðurgreiða þetta. Heldur þurfa íbúarnir að borga þetta. Þess vegna er svo mikilvægt að setja inn í þetta kerfi hvata, þannig að þú getur ef þú vilt, komist ódýrara frá málinu. Það er það fallega í þessu.
